Geen keer aan Maroen-masjien | Netwerk24
Geen keer aan Maroen-masjien
Deur Danie Keet 11 Maart 2019 06:01
Edwill van der Merwe is nou die Varsitybeker-kompetisie se voorste driedrukker na sy driekuns Maandagaand in die Danie Craven-stadion teen NWU. Hier val hy oor vir die eerste van sy drieë die aand.
Dit was Maandagaand (4 Maart) eenrigtingverkeer in die Danie Craven-stadion toe Maties in sy vyfde Varsity­beker­wedstryd vanjaar sy teenstanders van die veld af gespeel het.
Maties het teen NWU te staan gekom en die kragmeting op tuisbodem oortuigend met 43-15 gewen. Met hierdie oorwinning het Maties verseker dat hy sy posisie bo-aan die Varsitybeker-punteleer verder verstewig en is hy in die voorste posisie met 24 punte ná die vyf wedstryde.
Tot voor Maandagaand se wedstryd was Maties en Pukke nog onoorwonne en onder­steuners het na 'n harde stryd uitgesien.
Die jillende skare studente het skaars hul kele opgewarm of Maties het danksy 'n groot poging van sy voorspelers HJ Luus oorgehelp om 'n drie teen die paal te druk.
Dit was die woelige haker se vierde drie in vanjaar se reeks.
Jordan Chiat het Luus se drie verdoel en kon ook kort daarna met 'n strafskop slaag.
NWU het die skare so effens laat stil raak toe sy flank Gideon van der Westhuizen vir die besoekers gaan druk het.
Maties het die eerste helfte met 'n gemaklike voorsprong van 22-10 afgesluit, danksy 'n drie van sy linkervleuel Edwill van der Merwe nadat die bal langs die agterlyn af is en 'n steekskoppie hom in besit geplaas het. Van der Merwe is nou die voorste driedrukker in die kompetisie met vyf drieë.
Sy span is met 30 drieë sover in die kompetisie ook die span wat die meeste agter sy opponente se doellyn gaan kuier het.
In die tweede helfte het Van der Merwe (linkervleuel) die telling vir Maties geopen met 'n verdere twee drieë om sy driekuns te voltooi en Maties stewig met 36-10 te laat voorloop.
Die Stellenbossers het danksy 'n verdere drie deur die plaasvervangerhaker, Dan Jooste, verdoel deur Reunhardt Fortuin, wat ook as plaasvervanger vir Maties opgedraf het, die telling na 'n onbereikbare 43-10 laat rek.
Wian Conradie het met sy genadetyd-drie die pyn vir die besoekers effe verlig, maar sy span het die mag van die Maroen Masjien deeglik op die Maandagaand ontgeld.
Van der Merwe is aangewys as die Player that Rocks.
Puntemakers vir Maties:
Drieë: HJ Luus, Edwill van der Merwe (2x7-punters, 1x5- punter), Dan Jooste
Doelskoppe: Jordan Chait (3), Reinhardt Fortuin
Strafskoppe: Chait (3)V Eerskomende Maandagaand is dit weer sulke tyd wanneer UJ die Danie Craven-stadion en sy geesdriftige skare besoek om die Maties te probeer tem.
Ronde sewe, die week daarna, bring vir die Maties 'n welkome blaaskans met 'n loslootjie en dan is dit die beurt van die Shimlas in Bloemfontein.